‘গুগল কর’ সরিয়ে অর্থবিল পাশ! লোকসভায় কী করল মোদি সরকার?

ওয়েব ডেস্ক: লোকসভায় (Lok Sabha) পাশ হয়ে গেল নরেন্দ্র মোদি (Narendra Modi) সরকারের ২০২৫-২৬ অর্থবর্ষের অর্থবিল। মঙ্গলবার কেন্দ্রীয় অর্থমন্ত্রী নির্মলা সীতারামনের (Nirmala Sitharaman) বাজেট প্রস্তাবের (Union Budget 2025) ভিত্তিতে মোট ৩৫টি সংশোধনী-সহ এই বিল অনুমোদন পেয়েছে সংসদের নিম্নকক্ষে। এর পর রাজ্যসভায় অনুমোদন পেলেই সম্পন্ন হবে বাজেট অধিবেশনের দ্বিতীয় পর্ব।

এদিন লোকসভায় গৃহীত ৩৫টি সংশোধনীর মধ্যে অন্যতম গুরুত্বপূর্ণ সিদ্ধান্ত হল ডিজিটাল পরিষেবার উপর ৬ শতাংশ কর, যা ‘গুগল কর’ (Google Tax) নামে পরিচিত, তা প্রত্যাহার করা। এই কর মূলত ডিজিটাল বিজ্ঞাপন এবং অন্যান্য পরিষেবার ক্ষেত্রে বহুজাতিক সংস্থাগুলোর উপর প্রযোজ্য ছিল। এই কর প্রত্যাহারের ফলে ভারতীয় ডিজিটাল অর্থনীতিতে কী প্রভাব পড়বে, তা এখনও স্পষ্ট নয়।

আরও পড়ুন: ঘন জঙ্গলে তীব্র সংঘর্ষ! সেনার গুলিতে খতম আরও ৩ মাওবাদী

এই অর্থবছরের বাজেটের মোট ব্যয় নির্ধারণ করা হয়েছে ৫০.৬৫ লক্ষ কোটি টাকা, যা চলতি অর্থবর্ষের তুলনায় ৭.৪ শতাংশ বেশি। পাশাপাশি, মূলধনী ব্যয়ের জন্য বরাদ্দ হয়েছে ১১.২২ লক্ষ কোটি টাকা। এছাড়াও কার্যকর মূলধনী ব্যয়ের পরিমাণ দাঁড়িয়েছে ১৫.৪৮ লক্ষ কোটি টাকা।

এদিকে ২০২৫-২৬ অর্থবর্ষে কেন্দ্রীয় অনুদানপ্রাপ্ত প্রকল্পগুলিতে বরাদ্দ বেড়ে দাঁড়িয়েছে ৫ লক্ষ ৪২ হাজার কোটি টাকা। গত বছর এই খাতে ব্যয় হয়েছিল ৪ লক্ষ ১৫ হাজার কোটি টাকা। অন্যদিকে, কেন্দ্রীয় প্রকল্পগুলির জন্য বরাদ্দ ১৫ লক্ষ ১৩ হাজার কোটি টাকা থেকে বাড়িয়ে ১৬ লক্ষ ২৯ হাজার কোটি টাকা করা হয়েছে।

তবে লোকসভায় অর্থবিল পাশ হলেও বাজেট প্রক্রিয়ার চূড়ান্ত অনুমোদনের জন্য এখন অপেক্ষা রাজ্যসভার সম্মতির। যদি রাজ্যসভাতেও এটি পাশ হয়, তবে ২০২৫-২৬ অর্থবর্ষের বাজেট বাস্তবায়নের পথ পুরোপুরি মসৃণ হবে।