GST কৃতিত্ব কার? দেশজুড়ে শুরু রাজনৈতিক তর্কযুদ্ধ

ওয়েব ডেস্ক: গ্রাহককে স্বস্তি দেওয়াই আসল লক্ষ্য। নয়া জিএসটি (GST) করকাঠামোকে এভাবেই তুলে ধরতে চাইছেন কেন্দ্রীয় অর্থমন্ত্রী নির্মলা সীতারামন (Nirmala Sitharaman)। তবে জিনিসপত্রের দাম কমার আগেই শুরু হয়ে গিয়েছে বাকযুদ্ধ। এই কৃতিত্ব কার? তা নিয়েই তর্কযুদ্ধে নেমেছে রাজনৈতিক দলগুলি। বিজেপি (BJP), কংগ্রেস (Congress) থেকে তৃণমূল (TMC), সকলেরই দাবি তাদের জন্যই কমেছে জিএসটি।

পুজোর আগেই দিওয়ালি ধামাকা। নবরাত্রিতেই দেশজুড়ে লাগু হচ্ছে নতুন জিএসটি। এর ফলে প্রায় ৯৯ শতাংশ জিনিসের দাম কমবে বলে দাবি করেছেন কেন্দ্রীয় অর্থমন্ত্রী নির্মলা সীতারামন। কিন্তু নতুন জিএসটি আসার পরই এর সাফল্য নিয়ে শুরু হয়েছে রাজনৈতিক কাড়াকাড়ি। বিজেপি, কংগ্রেস থেকে তৃণমূল – সবাই দাবি করেছে, এই কৃতিত্ব তাদের। প্রধানমন্ত্রীর মতে, এটা ‘ডবল ডোজ’। কংগ্রেসের আমলে যখন ছোটদের লজেন্সেও কর বসানো হয়েছিল, তখন বিজেপি স্বস্তি দিল সকল শ্রেণিকে।

আরও পড়ুন: কয়লায় ১৩ শতাংশ GST বৃদ্ধি কেন্দ্রের! দাম বাড়বে বিদ্যুতের?

কংগ্রেসের দাবি, জিএসটির সুফল বাস্তবায়িত করতে বড্ড দেরি হয়ে গেল। এতদিন সরকার কানে আঙুল দিয়ে রেখেছিল। কংগ্রেস যখন এই কৃতিত্ব কাড়তে চেয়েছে, তখন তাদের বিদ্রুপ করতে ছাড়েননি কেন্দ্রীয় অর্থমন্ত্রী। তিনি বলেন, একসময় যারা জিএসটিকে ‘গব্বর সিং ট্যাক্স’ বলে বিদ্রুপ করত, আজ তারাই ক্রেডিট নিতে চাইছে। কংগ্রেস কেন তাদের সময়ে এই সংশোধন আনতে পারেনি, তার জবাব দেওয়া উচিত।

বিজেপি-কংগ্রেস চাপান উতোরের মধ্যেই কৃতিত্ব নিজেদের দিকে টানতে পিছুপা হয়নি তৃণমূল কংগ্রেস। তাদের দাবি, মমতার চাপের কাছেই নতি স্বীকার করেছে কেন্দ্র। সব দল যখন নিজের দিকে ঝোল টানতে ব্যস্ত, তখন বিতর্ক বাঁধিয়েছে কেরল কংগ্রেস। সিগারেটের দাম বাড়ায় আর বিড়ির দাম কমায় কেন্দ্রকে কটাক্ষ করে তারা লিখেছে, ‘বিড়ি’ আর বিহার, দুটোই ‘বি’ দিয়ে শুরু। ফলে এখন এটাকে আর ‘সিন’ পর্যায়ে ফেলা যাবে না। পাল্টা বিজেপি জানিয়েছে, এটা সমগ্র বিহারকে অপমান। এটা কংগ্রেসের আসল চরিত্র।

উল্লেখ্য, ২২ সেপ্টেম্বর থেকে কার্যকর হবে নতুন জিএসটি। এতে দুটি স্ল্যাব থাকছে। একটি ৫ শতাংশ, অন্যটি ১৮ শতাংশ। উঠে গেল ১২ ও ২৮ শতাংশের স্তর। এক শতাংশের মতো বিলাসবহুল সামগ্রীতে বসানো হয়েছে ৪০ শতাংশ কর। নতুন জিএসটি কৃতিত্ব নিয়েই এখন কাড়াকাড়ির পালা। রাজনৈতিক দলগুলি তাদের কাজ করলেও সাধারণ মানুষ অপেক্ষা করছে, কবে তারা সেই সুফল পাবে সেই আশায়।